### Beslutningstema

Der træffes beslutning om godkendelse af budgetopfølgning pr. 30. april 2023 og bevillingsmæssige ændringer.

### Sagsfremstilling

Ifølge kommunens Økonomiske Procedurer skal fagudvalgene behandle forventninger til årsregnskabet ved to årlige budgetopfølgninger. Denne budgetopfølgning pr. 30. april 2023 skal sikre budgetoverholdelse af budget 2023 samt tid til at gennemføre eventuelle korrigerende tiltag, som kan sikre budgetoverholdelse for 2023.

Budgetopfølgningen indeholder generelle bemærkninger og konklusioner fra de specifikke budgetopfølgninger pr. 30. april 2023 til fagudvalgene.

![](data:image/png;base64...)

Samlet konklusion i forhold til korrigeret budget

Samlet forventes et mindreforbrug på 39,3 mio. kr. i forhold til det korrigerede budget som sammensættes af udsving på såvel driftsudgifter (merforbrug 9,8 mio. kr.) som anlægsudgifter (mindreforbrug 46,1 mio. kr.).

Den indgåede aftale mellem regeringen og KL indeholder kompensation til kommuner til midtvejsregulering af indkomstoverførsler, ændrede pris- og lønskøn og udgifter til Ukrainske flygtninge og covid-19. Den endelige størrelse og fordeling af kompensationen kendes endnu ikke, men det skønnes at udgøre ca. 45 mio. kr. for Tønder Kommune. De bevillingsmæssige ændringer vil blive indarbejdet, når de faktiske beløb kendes.

De samlede driftsudgifter udviser en forbrugsprocent på 32,30 % efter årets første 4 måneder og dermed lidt under det forventede forbrug efter 4 måneder på 33,33 %.

Ved budgetopfølgningen er der en forventning om et merforbrug i forhold til det korrigerede budget på 9,8 mio. kr., som sammensættes af et forventet merforbrug på serviceudgifter på 5,4 mio. kr., et forventet merforbrug på indkomstoverførsler på 9,2 mio. kr. og et forventet mindreforbrug uden for servicerammen på 4,8 mio. kr.

På serviceudgifter er de væsentligste mindreforbrug på erhverv (2,5 mio. kr.), centrale puljer (4,7 mio. kr.), pleje og omsorg (3,0 mio. kr.), fritid og idræt (2,0 mio. kr.), kultur (1,3 mio. kr.) og arbejdsmarkedsområdet (1,9 mio. kr.).

Modsatrettet forventes et merforbrug på administration (1,1 mio. kr.), befordring (1,2 mio. kr.) og teknik og ejendomme (9,5 mio. kr.), voksen/social (4,8 mio. kr.), forebyggelse og anbringelse (2,2 mio. kr.) og uddannelse (2,0 mio. kr.)

Samlet forventes et merforbrug på serviceudgifterne på 5,4 mio. kr.

På indkomstoverførsler forventes et samlet merforbrug på 9,2 mio. kr., som primært kan henføres til et forventet merforbrug på kontante ydelser på 15,0 mio. kr. og modsatrettet et mindreforbrug på 2,9 mio. kr. på førtidspension, tabt arbejdsfortjeneste og 2,9 mio. kr. på driftsudgifter til aktivering.

I forhold til udgifter udenfor servicerammen er forventningen et mindreforbrug på 4,8 mio. kr.

På anlægssiden ligger forbrugsprocenten ultimo april på 11,57 %, hvilket svarer til et forbrug på 16,4 mio. kr. Det korrigerede budget er 142,0 mio. kr.

På anlæg forventes et samlet mindreforbrug på 46,1 mio. kr., som hovedsageligt kan henføres til periodeforskydninger under Økonomiudvalget (8,4 mio. kr.), Teknik- og Miljøudvalget (9,6 mio. kr.), Kultur- og Fritidsudvalget (7,0 mio. kr.) og Klima-, Vækst- og Udviklingsudvalget (17,0 mio. kr.). Ved årets udgang vil uforbrugte midler på igangværende anlægsprojekter blive søgt overført til 2024.

Samlet konklusion i forhold til servicerammen (oprindeligt budget)

Økonomiaftalen mellem regeringen og KL indeholder fortsat muligheder for sanktioner såfremt landets kommuner under ét ikke holder sig inden for den aftalte serviceramme, der måles i forhold til det oprindelige budget.

Ved budgetopfølgningen udgør de afholdte serviceudgifter 624,1 mio. kr., hvilket svarer til 32,69 % af det oprindelige budget og 32,25 % af det korrigerede budget og dermed lidt under de forventede 33,33 %.

Ved budgetopfølgningen forventes der serviceudgifter på 1.940,6 mio. kr., hvilket er 32,0 mio. kr. mere end det oprindelige budget.

Den indgåede økonomiaftale mellem regeringen og KL indeholder blandt andet kompensation til kommunerne for udviklingen i pris- og lønskøn for budget 2023, som vil hæve sigtepunktet for kommunens serviceramme.

På nuværende tidspunkt kendes størrelsen af kommunens andel ikke, men det forventes ikke at være tilstrækkeligt til at afdække den forventede afvigelse i forhold til det oprindelige budget.

Erfaringsmæssigt er der en tendens til, at det forventede forbrug skønnes for højt ved 1. budgetopfølgning – hvilket forbrugsprocenten også indikerer (ligger under det forventede niveau). Men det vurderes, at der vil være behov for at følge forbrugsudviklingen på servicerammen tæt i løbet af året, for at kommunen kan holde sig inden for de aftalte rammer.

Det er forvaltningens samlede vurdering, at Tønder Kommune vil overholde servicedriftsrammen med et marginalt udsving i forhold til det korrigerede sigtemål for servicerammen, som udmeldes senere på året.

### Direktionen indstiller,

at budgetopfølgning pr. 30. april 2023 for Tønder Kommune godkendes,

at der godkendes bevillingsmæssige ændringer i forbindelse med budgetopfølgningen på 0,379 mio. kr., som fragår kassebeholdningen, og

at indstillingen videresendes til Kommunalbestyrelsen.

Beslutning fra Økonomiudvalget, 22. juni 2023, pkt. 4:

Indstillingen anbefales.

Midtvejsregulering af pris- og lønskøn lægges ud på driftsområderne. I forhold til Ukraine-omkostninger afventer en udlægning regnskabsafslutningen.

Osvald Dahl og Martin Brandt deltog ikke i mødet.

### Beslutning

Økonomiudvalgets indstilling godkendt.